GÉNESIS 


Acvisay: 


Vaycajac acvisay nano: Génesis, ningiltimem Ayinyemayaclha asoc. Moc 
acuisay nano: Ayenmoclha asoc, moc najan Actiyapmaclha asoc. 


Apquilpayvam nano: 


Intalhesalhquic nic nat as vaycajac hebreo appayvam, Apquilyipsatamquic 
nic nat sacerdotes amyaa Génesis congne tingma apponquinomap napatavo 
enlhitaoc Israel. Apquilmolhama ilhnic nat hebreos. 


Amyaa: 


Yitnec amyaa singillhicmoscama Dios Apyimtalhnamo apvamiha pac lhama. 
Dios Apyimtalhnamo aptomja ilhnic nat apquilantipquiscama acihamoclhojo 
asoc najan enlhit siclha apvitamap. Yitnec amyaa apsilhnanomap apanco ilhnic 
nat enlhit. Singillhicmoscama amyaa apquiltemaciha ilhnic nat ningilyeyjamcaa 


Adán najan Eva. 
Capítulos 


Apquilantipquiscama ilhnic nat Dios aclhamocihojo asoc (Gn 1 — 2) 
Aptemaclha apanco enlhit: Caín, Abel, Noé (Gn 3 — 5) 

Yingmin acvanyam alnapma ilhnic nat enlhitaoc (Gn 6 — 9) | 
Tingma nitno Babel. Apquilmolhama Sem acvaycmo Abraham (Gn 11 —.12) 
Apquilyeyjamcaa apvisay: Abraham (Gn 12 — 23) 

Apquilyeyjamcaa apvisay: Isaac (Gn 24 — 26) 

Apquilyeyjamcaa apvisay: Jacob (Gn 27 — 36) 

Apquilyeyjamcaa apvisay: José (Gn 37 — 50) 


Apquilantipquiscama Dios 
aclhamoclhojo asoc 


! Apquillanac nic nat siclhoc anco 
Dios netin najan nalhpop. 

2 Am nic nat coyitnac siclhoc anco 
Ihop. Acvamlha ilhnic nat siclhoc anco 
yingmin acvanyam. Jalh nic nat ilhma 
siclhoc anco. Apyitnec nic nat tacjalhit 
yingmin Dios espíritu apanco. 

3 Aptomjac nic nat appametamcaa 
Dios: —¡Cotyip ayitsayolhma!— nic nat 
aptomjac. 

Intipquic nic nat ayitsayolhma.*^ 
4 Apvitac nic nat Dios ayitsayolhma 
actomja actamila anco. Appiquinquic nic 
nat nicja ayitsayolhma najan moc nicja 
yatescamalhma. ? Apquiltimec nic nat 
ayitsayolhma Dios acvisay “acnim”. 
Apquiltimec nic nat yatescamalhma 
acvisay "alhtaa". Lhama acnim nic nat 
intomjac. 

6 Aptomjac nic nat mocjam Dios 
appametamcaa: —Coytic sat yingmin 


netin najan coning, anit acyitnamaclha 
sat cotnejic— nic nat aptomjac. 

Inquilhpanec nic nat. 7 Appiquinquic 
nic nat Dios anit acyitnamaclha. 

Lhama acyitnamaclha yingmin nic nat 
appiquinac coning. Moc nic nat 
appiquinac netin. 8 Apquiltimec nic nat 
Dios apquilhpanquiscama acvisay 
"netin".^ Anit acnim nic nat intomjac. 

9 Aptomjac nic nat mocjam Dios: 
—Cotyapoc sat lhama nicja 
acyitnamaclha yingmin, yoyam coytic sat 
mepqui lha yingmin— nic nat aptomjac. 

Intipquic nic nat. 10 Apquiltimec nic nat 
Dios acyamayoclhilhma acvisay “Ihop” 
(Ihopactic). Acyitnamaclha yingmin nic 
nat acvisay “yingmin acvanyam". Apvitac 
nic nat Dios actemaclha actamila. 

11 Aptomjac nic nat mocjam Dios: 
—Coticteypoc sat nalhpop : 
aclhamoclhojo actemaclha paat najan 
yamtaa. Colhic sat actic aclhamoclhojo 
paat. Colhic sat acyilhna aclhamoclhojo 
yamtaa— nic nat aptomjac. 





a 1.32 Co 4.6. 5 1.1-3 Jn 1.1-3. € 1.6-8 2 P 3.5. 

Intictipquic nic nat. 12 Inquilantipquic 
nic nat aclhamoclhojo actemaclha paat 
acma actic najan actemaclha yamtaa 
acma acyilhna. Apvitac nic nat Dios 
actemaclha actamila. 13 aqui acnim nic 
nat intomjac. 

14 - 15 Aptomjac nic nat mocjam Dios: 
—Colanteypoc sat alitsasquiscamalhma 
netin. Colitsasquisic sat ilhma as 
nalhpop. Cotnatsalhquejec sat acnim 
najan alhtaa. Cotnatsalhquejec sat 
acvamlha acnim najan acvamlha 
mocjitma (afios) najan yavamlha eltimjic 
nalhit acnim— nic nat aptomjac. 

Inquilantipquic nic nat. 

16 Apquilantipcasquic nic nat Dios anit 
alitsasquiscamalhma. Lhama acyivey anco 
actomja ayitsasquiscamalhma acnim. Moc 
yamacyivey actomja ayitsasquiscamalhma 
alhtaa. Apquilantipcasquic nic nat Dios — 
aclhamoclhojo apyova. 17 Apninquinquic 
nic nat Dios netin aclhamoclhojo 
alitsasquiscamalhma. Colsacsic sat ilhma 
as nalhpop, 18 acnim anco najan alhtaa. 
Coytic sat Ilhama nicja ayitsayolhma najan 
moc nicja yatescamalhma. Apvitac nic nat 
Dios actemaclha actamila. 19 Cuatro acnim 
nic nat intomjac. 

20 Aptomjac nic nat mocjam Dios: 
—Colanteypoc sat aclhamoclhojo asoc 
aleyvam nayingmin. Colquimpam sat 
netin aclhamoclhojo nata as nalhpop 
— nic nat aptomjac. 

Inquilantipquic nic nat. 

21 Apquilantipcasquic nic nat Dios 
alyivey anco yamquilasma aleyvam 
nayingmin najan aclhamoclhojo 
actemaclha asoc aleyvam nayingmin. 
Apquilantipcasquic nic nat Dios 
aclhamoclhojo actemaclha nata. Apvitac 
nic nat Dios actemaclha actamila. 

22 Aptomjac nic nat Dios: —Inquiltasi 
nac silantipquiscama aclhamoclhojo 
asoc aleyvam. Collhamiclha sat 
aclhamoclhojo nayingmin. Collhamiclha 
sat aclhamoclhojo nata as nalhpop— nic 
nat aptomjac. 

23 Cinco acnim nic nat intomjac. 

74 Aptomjac nic nat mocjam Dios: 
—Colanteypoc sat as nalhpop 
aclhamoclhojo asoc aleyvam nalhpop. 


Colanteypoc sat ninatoscama najan asoc 
navjac najan asoc alpilhyevaycam 
nalhpop— nic nat aptomjac. 

Inquilantipquic nic nat. 25 Apvitac nic 
nat Dios aclhamoclhojo asoc aleyvam 
nalhpop. Aptivac nic nat Dios actemaclha 
actamila. 

26 Aptomjac nic nat mocjam Dios: —Pac 
ongilanac sat enlhit najan quilvana. 
Jinlhojoc sat nincoo. Colhic sat almovan 
cotnejic avisqui ac aclhamoclhojo 
quilasma najan aclhamoclhojo nata najan 
aclhamoclhojo ninatoscama najan 
aclhamoclhojo asoc navjac najan 
aclhamoclhojo asoc alpilhyevaycam 
nalhpop— nic nat aptomjac.? 


27 | hama ilhnic nat apquillana Dios 
enlhit najan quilvana. 

Apnoc nic nat aptemaclha Dios. 

Apquillanac nic nat Dios enlhit najan 
quilvana.* 

28 Intasic nic nat appayvam Dios 
appamejitsa: 

—lhamasiclha sat aplhamoclhojo 
apquitquic najan aptovana, 

eleyoc sat lhalhma anco. 

Itne sat Ihip avisqui ac as nalhpop, 

najan avisqui ac aclhamoclhojo 
quilasma najan aclhamoclhojo nata 
najan aclhamoclhojo asoc 
alpilhyevaycam nalhpop— nic nat 
aptomjac Dios.^ 


29 Aptomjac nic nat mocjam Dios: 
—Quip ilanojo. Almasquic lhip najan 
Ihiya aclhamoclhojo actemaclha nintom, 
aclhamoclhojo actic ayinyema paat najan 
yamit acyilhna. 39 Almasquic actamila 
paat yoyam coltovamcoc asoc navjac 
najan asoc alpilhyevaycam nalhpop 
najan aclhamoclhojo nata— nic nat 
aptomjac. 

Intipquic nic nat actemaclha aplhanma 
Dios. 3! Apvitac nic nat Dios 
aclhamoclhojo actamila 
apquilantipquiscama. Seis acnim nic nat 
intomjac. 

2 1 Appenasquic nic nat Dios 
apquilantipquiscama netin najan 
nalhpop najan aclhamoclhojo asoc. 


d 1.26 1 Co 11.7. € 1.27 Mt 19.4; Mr 10.6. f 1.27-28 Gn 5.1-2. 


2 Siete acnim nic nat intomjac. Invocmec 
nic nat nelha apquilantipquiscama. 
Apnaclhec nic nat Dios.2 

3 [ntasic nic nat appayvam Dios 
appametamcaa: —Cotnejic sat mataa 
siete acnim acvisay 
“acponquinomalhca”. Ayinyemaclha 
acpenasquic sictamjaycam 
silatipquiscama aclhamoclhojo asoc 
— nic nat aptomjac." 


Yoclhilhma acvisay Edén 


4 Eycaso actemaclha ilhnic nat 
apquilantipquiscama Dios netin najan 
nalhpop. 

Lhama ilhnic nat apquillana Dios netin 
najan nalhpop. ? Am nic nat cotamalhca 
paat najan moc yamit. Àm nic nat elanac 
siclho acmamay Dios Apyimtalhnamo. 
Am nic nat etamacpoc enlhit yoyam 
etnajam amyip. $ Intipquic nic nat tiyam 
etin actomja acyesquiscama lhop 
(nalhpop). T Apmec nic nat inyelpa Dios 
Apyimtalhnamo. Apquillanac nic nat 
enlhit. Apvatipnapquic nic nat apvajic, 
yoyam colhic acyimnatem apnenyic. 
Apyimnatem nic nat aptomjac enlhit. 

8 Apquinaclhec nic nat Dios 
Apyimtalhnamo yamit naysicsa amyip. 
Yoclhilhma ilhnic nat acvisay Edén 
acpayjo actiyapmaclha acnim. 
Apnescacmec nic nat Dios 
Apyimtalhnamo enlhit as amyip. 

? Inquilantipquic nic nat maa 
aclhamoclhojo yamtaa. Dios 
Apyimtalhnamo nic nat 
apquilantipquiscama. Altamila acyilhna 
ilhnic nat yoyam ontoc. Apquinquic nic 
nat naysicsa amyip lhama yamit actomja 
acyimnatescama ingnenyic. Apquinquic 
nic nat moc yamit actomja 
singyascasingvoyam actemaclha 
actamila najan actemaclha acmasom.! 

10 Intipquic nic nat vatsam yoclhilhma 
Edén. Inyeysec nic nat ilhma amyip. 
Cuatro alayjem nic nat intomjaclhac 
vatsam. 11 Lhama vatsam actong acvisay 
nic nat Pisón. Acjalhyincayam vatsam nic 
nat yoclhilhma Havila, acyitnamaclha 
asoc alyinmom oro. 12 Actamila anco 
ilhnic nat maa asoc alyinmom oro. Najan 

resina yamit ayeyvaoc acmasis. Najan 
ónice asoc ayitcoc alyinmom. 13 Anit 
vatsam actong acvisay nic nat Gihón. 
Acjalhyincayam vatsam nic nat 
yoclhilhma Cus. !4 Natqui vatsam actong 
acvisay nic nat Tigris. Acyascama ilhnic 
nat actiyapmaclha acnim yoclhilhma 
Asiria. Cuatro vatsam actong acvisay nic 
nat Eufrates. 

15 [hama ilhnic nat apnescacmo enlhit 
Dios Apyimtalhnamo yoclhilhma Edén, 
yoyam elcaoc najan etamilsic amyip. 

16 Aptomjac nic nat Dios 
Apyimtalhnamo apcanya enlhit: —Itov 
sat lhip aclhamoclhojo acyilhna yamit 
ayimja amyip. 17 Notov nasa acyilhna 
yamit actomja singyascasingvoyam 
actemaclha actamila najan actemaclha 
acmasom. Aptovquic sat ancoc lhip, 
ingyitsapoc sat— nic nat aptomjac./: 

18 [nlhenquic nic nat apvalhoc Dios 
Apyimtalhnamo: —Am cotamilojo etyisam 
aplhapco enlhit. Olanac sat Ilhama 
aplhalhma yoyam copasmoc mataa— nic 
nat aptomjac. 1? Inyelpa ilhnic nat 
ayinyema apquillanay Dios 
Apyimtalhnamo aclhamoclhojo asoc 
navjac najan aclhamoclhojo nata. 
Apnalaclhec nic nat apnaclha enlhit 
yoyam etingyasic alvisay. Cotnejic sat 
mataa moclhama alvisay actemaclha ilhnic 
nat aplhanma enlhit. 20 Aptingyascasquic 
nic nat alvisay aclhamoclhojo 
ninatoscama najan aclhamoclhojo nata 
najan asoc navjac. Àm nic nat cotamalhcac 
aplhalhma enlhit yoyam copasmoc. 

21 Natamin nic nat aptimesa Dios ` 
Apyimtalhnamo aptiyanma enlhit. Apliquic 
nic nat Dios Apyimtalhnamo lhama 
apecjaoc enlhit naysicsa aptiyanma. 
Apcapeclhec nic nat mocjam aplicaclha 
apecjaoc. 22 Apmec nic nat Dios 
Apyimtalhnamo apecjaoc apliclama. 
Aptimesaclhec nic nat quilvana. 
Apyantamaclhec nic nat apnaclha enlhit. 

23 Pilapcasquic nic nat enlhit. 
Aptomjac nic nat apcanya: —Nasoc anco 
ayinyema ejepetic najan ayinyema 
elhquipcoc. Cotnejic sat acvisay 
"quilvana". Ayinyemaclha quilvana 
ayinyema enlhit— nic nat aptomjac. 


8 2.2 Ex 20.11; He 4.4,10. ^ 2.2-3 Ex 20.11. 12.9 Ap 2.7; 22.2,14. / 2.17 Ro 6.23. | 

24 Eycaso cotnejic sat mataa. Eyinyoc 
sat apyap najan inquin enlhit, yoyam 
eyipitcojo aptava. Comascoc sat acvisay 
anit. Cotnejic sat acvisay malha Ilhama 
acyovoclhojo.* 

25 Mepqui apava ilhnic nat enlhit najan 
aptava. Àm nic nat emancac mepqui 
apava enlhit najan aptava. 


Actemaclha melyajayquiclho enlhit 


1 Inyitnec nic nat maa nimisma.! 

Acmovan nic nat nimisma, am 
colhnoc moc asoc navjac 
apquilantipquiscama Dios 
Apyimtalhnamo. 

Intomjac nic nat nimisma ayanya 
quilvana: —¿Naso ya apcascama Dios 
coltovamcoc aclhamoclhojo yamit 
acyilhna?— nic nat intomjac. 

? [ncatingmavoc nic nat quilvana: 
—Ingvanquic ontovamcoc aclhamoclhojo 
acyilhna. 3 Acvamlha lhama yamit 
acyilhna ayimja naysicsa amyip, 
mongvanquejec ontoc. Aptomjac alhta 
singilanya Dios: —Notov nasa acyilhna as 
yamit. Nopatningvomjo nasa acyilhna. 
Ingyitsapoc sat lhip najan lhiya aptova 
inlhojo acyilhna - alhta aptomjac 
singilanya— nic nat intomjac quilvana. 

4 [ntomjac nic nat nimisma ayanya 
quilvana: —Apmopvan amyaa. 
Mongitsepejec sat. ? Apyasamcoc Dios 
colyasingvomoc actemaclha actamila 
najan actemaclha acmasom, altovcamco 
inlhojo acyilhna. Colinmalhingvomoc sat 
aptemaclha Dios— nic nat intomjac. 

6 Inquilanoc nic nat yamit acyilhna 
quilvana. Actamila anco ilhnic nat 
acyilhna. Avanquic nic nat 
jingyascasingvomoc. Inquitsepquic nic 
nat inquenyic yoyam cotoc acyilhna. 
Inliquic nic nat acyilhna. Intovquic nic 
nat. Inmasquic nic nat atava. Aptovquic 
nic nat atava.” Y Pilapcasquic nic nat 
alvita altomja mepqui apava. Yejemoc 
nic nat alana yamit ava ayajapquiscama 
ayimlhaclha. 

$ Inmalhcoc nic nat ilhma actalhnam 
anco. Pilapcasquic nic nat enlhit najan 
aptava aplinga actemaclha aptiyascam 
Dios Apyimtalhnamo amyip. Yejemoc 


apyilhanma coning yamtaa enlhit najan 
aptava. 

9 Apquevam nic nat Dios 
Apyimtalhnamo. Aptomjac nic nat 
apcanya Dios: —Adán, ¿co lha acpayjo 
apnaclha?— nic nat aptomjac. 

10 Apcatingmavoc nic nat enlhit: 
—Pilapcasquic lhac siclinga aptiyascam 
Ihip amyip. Ayacac lhac coo. Acyilhanmec 
lhac coo ayinyemaclha sictomja mepqui 
apava— nic nat aptomjac. 

11 Aptomjac nic nat apcanya Dios: 
—450c lhac altimnascama aptomja 
mepqui apava? ; Aptovqui ya Ihquip 
yamit acyilhna siyascama alhta etoc? 

— nic nat aptomjac. 

12 Apcatingmavoc nic nat enlhit: 
—Quilvana inquinyemac siclhalhma, lhip 
alhta simquescama. Emcasquic lhac 
acyilhna. Actovquic lhac coo— nic nat 
aptomjac. l 

13 Aptomjac nic nat Dios 
Apyimtalhnamo apcanya quilvana: —¿So 
actomja Ihca yi?— nic nat aptomjac. 

Incatingmavoc nic nat quilvana: 
—Esilhnanaquic lhac nimisma. Actovquic 
Ihac acyilhna— nic nat intomjac." 

14 Aptomjac nic nat Dios 
Apyimtalhnamo apcanya nimisma: 
—Acmasom anco nac lhiya, am colhno 
moc asoc navjac. Lhiya actemaclha 
inquinyemac. Coyancanmamcoc sat 
mataa nalhpop aclhamoclhojo acnim. 
Cotoc sat mataa lhopactic. 

15 Otnesquisic sat nimisma 
ayinmelhmaclha quilvana. Otnesquisic 
sat nimisma ayitcaoc ayinmelhaclha 
quilvana atovana. Quilvana atavin 
etcamoc sat lhiya apcatic. Cotaclhic sat 
lhiya appajac quilvana atavin— nic nat 
aptomjac.^ 

16 Aptomjac nic nat Dios 
Apyimtalhnamo apcanya quilvana: 

—Otnesquisic sat 
aclingaycamco acmasca lhiya. Naysicsa 
actimem inlovso najan naysicsa actiyam 
ayitquic coyangvomoc sat acmasca. 
Colhenic sat mataa avalhoc lhiya atava. 
Atava etnejic sat mataa apyimtalhnamo. 
Colyejiclhojoc sat mataa lhiya— nic nat 
aptomjac. 


k 2.24 Mt 19.5; Mr 10.7-8; 1 Co 6.16; Ef 5.31. ! 3.1 Ap 12.9; 20.2. 7 3.1-6 Ro 5.12. 73.132 Co 11.3; 1 Ti 2.14. 


ñ 3.15 Ap 12.17. 


17 Aptomjac nic nat Dios 
Apyimtalhnamo apcanya enlhit: 
—Apquilyajaclhoc lhac lhip acpayvam 
aptava. Aptovquic lhac yamit acyilhna 
siyascama etoc. Actanovmalhca sat 
cotnejic as amyip ayinyema lhip 
apsilhnanomap. Coyimtilhojoc sat 
aptamjaycam, yoyam etingyac aptom 
aclhamoclhojo acnim aptiyascamcaclha. 
18 Cotyapoc sat yammeyac amyip najan 
moc actemaclha acma amaoc. Etoc sat 
lhip aclhamoclhojo asoc actomja 
actiyapmaclha anco.? 19 Copaliclhac sat 
lhip apyimis aptingyey aptom acvocmo 
acnim apquitsepma. Cotniclhac sat 
mocjam lhip apyovoclhojo lhopactic. 
Ayinyemaclha Ihopactic alhta 
apquinyemac lhip. Lhip aptomja inyelpa. 
Etniclhac sat mocjam lhip lhopactic 
— nic nat aptomjac Dios. 

20 Apquiltimec nic nat enlhit acvisay 
aptava Eva, Acyimnatem Ingnenyic. Inquin 
actomja apquilinyemayaclha 
aplhamoclhojo enlhitaoc. ?! Aptingyasquic 
nic nat Dios Apyimtalhnamo asoc 
ayimpejic apcalomap enlhit najan aptava. 


GÉNESIS 3 


22 Aptomjac nic nat Dios 
Apyimtalhnamo appametamcaa: 
—Aptomjaclhec ningno nincoo as enlhit. 
Apyasamcoc as enlhit actemaclha 
actamila najan acmasom. Am oltamjoc 
elcoc acyilhna najan etoc ayinyema yamit 
acyimnatescama ingnenyic. Aptovquic sat 
ancoc, mengyitsepejec sat mataa— nic nat 
aptomjac.P? 

23 Aptipcasquic nic nat as enlhit Dios 
Apyimtalhnamo amyip Edén. 
Apcapajasquic nic nat yoyam 
elcacjangvoclha as enlhit 
apquinyemayaclha siclhoc nic nat 
lhopactic. 

24 Aptipsacpec nic nat as enlhit. 
Apnescacmec nic nat Dios 
Apyimtalhnamo apquilasinancama 
querubines, nicja amyip actiyapmaclha 
acnim. Najan lhama sovo acvinatem 
alayvom nic nat acjalhyincayam nipyava. 
Apquilmiyovquic nic nat yoyam 
melvomejec enlhit ayimjaclha yamit 
acyimnatescama ingnenyic. 


0 3.17-18 Ro 8.20; He 6.8. P 3.22 Ap 22.14. 


Dios Appayvam 

